тѣ́мже и цр҃ковь бж҃ія ве́селѡ мо́щи ва́шя прія́тъ, и си́ми украси́вшися ра́дуется, мы́сленнѡ же исповѣ́дается гл҃ющи: просвѣти́ся добро́та моя̀, па́че вся́кія лѣ́поты: вели́читъ сла́ва моя̀ гдс̑а, возда́вшагѡ мѝ дво́ицу ст҃у́ю, сы́на со ѻтце́мъ невѣстово́жды, и утвержде́ніе вѣ́ры, прія́тіе досто́инствъ мои́хъ: се́ бо архіере́ѡвъ вели́кій ве́рхъ, са́вва прехва́льный, и сѷмеѡ́нъ ди́вный и многопѣ́тый ше́ствіе дх҃омъ на нб҃са̀ сотво́рше, въ нѣ́дрѣхъ мои́хъ тѣле́снѡ па́ки водвори́шася, пріиди́те праздниколю́бцы коего́ждо си́хъ вку́пѣ похва́лимъ: ѻ́вагѡ у́бѡ, я́кѡ црс̑тво ѡста́вивша, въ пусты́ни пости́вшася, смире́ніемъ вознесе́нна, и мѵ́ро источа́юща